แรงซื้อหุ้นบิ๊กแคป ดัน SET ปิดพุ่ง 24 จุด แนะจับตาประชุมเฟดคืนนี้
SET ปิดพุ่ง 24 จุด รับแรงซื้อกลุ่มแบงก์, ค้าปลีก, โรงไฟฟ้า และกลุ่มอิเล็กทรอนิกส์ แนะจับตาประชุมเฟดคืนนี้ให้แนวต้าน 1,675-1,685 จุด แนวรับ 1,650-1,640 จุด
SET ปิดพุ่ง 24 จุด รับแรงซื้อกลุ่มแบงก์, ค้าปลีก, โรงไฟฟ้า และกลุ่มอิเล็กทรอนิกส์ แนะจับตาประชุมเฟดคืนนี้ให้แนวต้าน 1,675-1,685 จุด แนวรับ 1,650-1,640 จุด
16 มี.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ปรับขึ้นตามทิศทางเดียวกับตลาดหุ้นในภูมิภาคเอเชีย โดยวันนี้มีปัจจัยหนุนเพิ่มเติมมาจากการที่จีนเตรียมออกมาตรการกระตุ้นเศรษฐกิจอีกครั้ง หลังจากมีการล็อกดาวน์หลายเมือง เป็นปัจจัยที่ช่วยหนุน sentiment เพราะมองว่าจะส่งผลดีต่อเศรษฐกิจโลกไม่ให้ชะลอตัวลงไปมาก
ขณะที่ตลาดบ้านเรามีการเวียนกลุ่มเล่น โดยเฉพาะหุ้นที่ได้รับแรงกดดันและมีแรงขายออกมามากในช่วงที่ผ่านมา ทั้งกลุ่มแบงก์ กลุ่มค้าปลีก กลุ่มโรงไฟฟ้า และกลุ่มอิเล็กทรอนิกส์ เป็นปัจจัยที่เข้ามาช่วยหนุนการปรับตัวขึ้นของดัชนีในวันนี้ด้วย
สำหรับแนวโน้มวันพรุ่งนี้ขึ้นกับผลการประชุมธนาคารกลางสหรัฐ (เฟด) หากออกมาเป็นไปตามคาดว่าจะปรับขึ้นดอกเบี้ย 0.25% มองว่าดัชนีมีโอกาสแกว่งตัวขึ้นต่อ แต่หากมีเซอร์ไพรส์ขึ้นอัตราดอกเบี้ย 0.50% จะกดดันให้ดัชนีปรับตัวลง แต่ยังต้องติดตามคาดการณ์เงินเฟ้อและการเดินหน้าลดขนาด QE ด้วย
ทั้งนี้ให้แนวต้าน 1,675-1,685 จุด แนวรับ 1,650-1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 4,834.51 ล้านบาท ปิดที่ 162.50 บาท เพิ่มขึ้น 4.00 บาท
PTTEP มูลค่าการซื้อขาย 4,377.47 ล้านบาท ปิดที่ 147.00 บาท เพิ่มขึ้น 1.50 บาท
KCE มูลค่าการซื้อขาย 2,427.76 ล้านบาท ปิดที่ 63.00 บาท เพิ่มขึ้น 5.50 บาท
CPALL มูลค่าการซื้อขาย 2,240.21 ล้านบาท ปิดที่ 67.50 บาท เพิ่มขึ้น 1.00 บาท
BDMS มูลค่าการซื้อขาย 1,669.37 ล้านบาท ปิดที่ 25.25 บาท ลดลง 0.75 บาท